《石笋行》
清代·邓辅纶

箨龙拔地几千尺，遥看成笋近成石。可怜君家得胜觌，与可欲画愁崭崱。

闻君几年资上客，寻源懒著谢公屐。官舍何人扫粉墨，为君移家倚青壁。

石霜烟钟荡暮色，眼中孤亭明落日。松杉欲青枫欲赤，从君读记眩奇获。

青根槎丫影射席，天风昨夜吹汝宅。双角觺觺破雷蛰，居然龙变世莫测。

迸出撑空秀可食，老坡馋眼咒不得，请君卧游遣岑寂。

作者简介：（1818—1893）清湖南武冈人，字弥之。咸丰元年副贡。曾入南昌围城中省父，一度率兵镇压太平军。以曾国藩荐擢至道员。少与王壬秋交好，壬秋遍研群学，辅纶专治文史，后俱以诗名。邓诗全学《选》体，多拟古之作。有《白香亭诗文集》。